Απόστολος Κ. Δοξιάδης

Ο Απόστολος Κ. Δοξιάδης (6 Ιουνίου 1953) είναι Έλληνας συγγραφέας και σκηνοθέτης.

Βιογραφικά στοιχεία
Γεννήθηκε στο Μπρισμπέιν της Αυστραλίας το 1953 και μεγάλωσε στην Ελλάδα. Είναι γιος του γνωστού αρχιτέκτονα και πολεοδόμου Κωνσταντίνου A. Δοξιάδη. 

Η καταγωγή της οικογένειάς του είναι από τη Στενήμαχο της Βόρειας Θράκης.

Σπουδές
Παρά το αρχικό ενδιαφέρον του για το μυθιστόρημα και τις τέχνες, έγινε δεκτός στο Πανεπιστήμιο Κολούμπια της Νέας Υόρκης σε ηλικία 15 ετών. Σπούδασε Εφαρμοσμένα Μαθηματικά στην École Pratique des Hautes Études του Παρισιού.

Σταδιοδρομία
Μετά το πέρας των σπουδών του ο Δοξιάδης ασχολήθηκε με τη συγγραφή, τον κινηματογράφο και το θέατρο. Για κάποια χρόνια εργάστηκε ως σκηνοθέτης στο θέατρο και το 1983 έκανε την πρώτη του ταινία Υπόγεια διαδρομή. Η δεύτερη ταινία του, Τεριρέμ (1986), κέρδισε το βραβείο του Διεθνούς Κέντρου Καλλιτεχνικού Κινηματογράφου στο Διεθνές Φεστιβάλ του Βερολίνου το 1988.
Μέχρι τα μέσα της δεκαετίας του '80 το μεγαλύτερο μέρος της δουλειάς του ήταν μυθοπλασία. Δημοσίευσε τέσσερα μυθιστορήματα: Βίος παράλληλος (1985), Μακαβέττας (1988), Ο θείος Πέτρος και η Εικασία του Γκόλντμπαχ (1992) και Τα τρία ανθρωπάκια (1997). Αρχικά γράφτηκαν στα ελληνικά, ωστόσο η μετάφραση που έκανε ο ίδιος στα αγγλικά τού Ο θείος Πέτρος και η Εικασία του Γκόλντμπαχ εκδόθηκε διεθνώς το 2000.

Διετέλεσε σύμβουλος του Υπουργείου Πολιτισμού, όπου το 1992 κατήγγειλε την Φρίντα Λιάππα για κακοποίηση παιδιού.

Το 1993 το Συμβούλιο Πλημμελειοδικών Αθήνας, με απαλλακτικό βούλευμα (το 2826/93), αποφαίνεται, μετά την εξέταση του ανακριτικού υλικού, ότι δεν μπορεί να στοιχειοθετηθεί κατηγορία κατά της Φρίντας Λιάππα, της μητέρας του παιδιού και των παραγωγών της ταινίας για κακοποίηση ανηλίκου, κρίνοντας αβάσιμες τις καταγγελίες του Δοξιάδη. 

Είναι ιδρυτής, μαζί με τους Τεύκρο Μιχαηλίδη και Πέτρο Δελλαπόρτα, της ομάδας ΘΑΛΗΣ + ΦΙΛΟΙ, της μη κερδοσκοπικής οργάνωσης που οργανώνει και στηρίζει λέσχες ανάγνωσης σε όλη την Ελλάδα. 

Ο Δοξιάδης πλέον γράφει τόσο στα ελληνικά όσο και στα αγγλικά, μια διαδικασία που την εξηγεί στην αυτοβιογραφική έκθεσή του με τίτλο What's in a Name.

Έγραψε και σκηνοθέτησε το θεατρικό μουσικό έργο The Tragical History of Jackson Pollock, Abstract Expressionist και το συνόδευσε με ένα τεύχος κειμένων και εικόνων με τίτλο Paralipomena. 
Έχει επίσης γράψει το θεατρικό έργο Incompleteness, εμπνευσμένο από το θεώρημα της μη πληρότητας του Κουρτ Γκέντελ και τις τελευταίες μέρες της ζωής του εφευρέτη του.

Τα προηγούμενα χρόνια ο Δοξιάδης έδωσε πλήθος διαλέξεων και έγραψε δοκίμια με θέματα παρμένα από τη μυθοπλασία, τη σχέση των μαθηματικών με το μυθιστόρημα (μια μυθιστορηματική-φιλοσοφική προσέγγιση για την κατανόηση των μαθηματικών που την ονομάζει «παραμαθηματικά»), την ελληνική ιστορία, τον ελληνικό πολιτισμό κ.ά.

Είναι παντρεμένος με τη συγγραφέα Ντορίνα Παπαλιού και έχει τρία παιδιά.

Οι μεταφράσεις για το θέατρο, από τα αγγλικά στα ελληνικά, περιλαμβάνουν τα: Ρωμαίος και Ιουλιέτα και Άμλετ του Σαίξπηρ, καθώς και το Το πένθος ταιριάζει στην Ηλέκτρα του Ευγένιου Ο'Νηλ.

Το 2008 κυκλοφόρησε το εικονιστόρημα (graphic novel) Logicomix, στο οποίο ο Δοξιάδης συνεργάστηκε με τον καθηγητή του Πανεπιστημίου του Μπέρκλεϋ στην Επιστήμη των Υπολογιστών Χρίστο Παπαδημητρίου και τους καλλιτέχνες Αλέκο Παπαδάτο και Άννι ντι Ντόννα (Annie Di Donna). Πρόκειται για την παρουσίαση της ιστορίας της μοντέρνας λογικής και της γένεσης των υπολογιστών σε βιβλίο με τη μορφή κόμικς.

Ο Δοξιάδης είναι επιμελητής, μαζί με τον Barry Mazur, του βιβλίου Circles Disturbed (Κύκλοι Διαταραγμένοι), στο οποίο υπάρχει και άρθρο του. Το βιβλίο έχει ως θέμα τη σχέση μαθηματικών και αφήγησης.  Κυκλοφόρησε τον Μάρτιο 2012 από τις εκδόσεις Princeton University Press.

Έχει καταφερθεί πολλές φορές για τους "ανεξέλεκτους διορισμούς στο δημόσιο".

Το Νοέμβριο του 2019 εισηγήθηκε την πρωτοβουλία του σχεδίου "Κανένα παιδί μόνο του" για την προστασία και τη φροντίδα των ασυνόδευτων παιδιών που έχουν φτάσει στη χώρα μας μέσω των προσφυγικών-μεταναστευτικών ροών, το οποίο τέθηκε υπό την επίβλεψη του Πρωθυπουργού Κυριάκου Μητσοτάκη και της κυβέρνησής του με Εθνική Συντονίστρια την ψυχολόγο Ειρήνη Αγαπηδάκη.

Παραπομπές

Εξωτερικοί σύνδεσμοι 
Στα ελληνικά:
http://www.logicomix.com/gr
http://www.greece2001.gr/writers/ApostolosDoxiadis.html
http://www.gfc.gr/3/32/director_gr.asp?id=2289 
http://www.gfc.gr/3/31/film_gr.asp?id=234 
https://web.archive.org/web/20050206103226/http://www.in.gr/ath/theater/suggest.asp?fle=dream - in.gr
http://alex.eled.duth.gr/academy/filoi.htm
http://thalesandfriends.org/el
http://anamorfosis.net/?author=11 Κείμενα του Α.Δοξιάδη στην αναΜορφωση με δυνατότητα σχολιασμού.
Στα αγγλικά:
http://www.apostolosdoxiadis.com Η επίσημη ιστοσελίδα του Απόστολου Δοξιάδη
https://web.archive.org/web/20040701041911/http://www.greece.gr/Culture/Literature/ApostolosDoxiadisProfile.stm
https://web.archive.org/web/20011008025816/http://www.geocities.com/SoHo/Nook/1082/apostolos_doxiadis_page.html - 16k
https://web.archive.org/web/20050213040218/http://www.bloomsbury.com/authors/default.asp?id=811&section=2 - bloomsbury.com
https://web.archive.org/web/20070930201714/http://www.iblist.com/author745.htm - Internet Book List
https://web.archive.org/web/20050302202425/http://news.surfwax.com/authors/files/Apostolos_Doxiadis_Book.html - Surfwax
https://web.archive.org/web/20050502030315/http://www-users.cs.york.ac.uk/~susan/bib/fiction/d/doxiadis.htm

Νεοέλληνες λογοτέχνες
Έλληνες μυθιστοριογράφοι
Έλληνες συγγραφείς κόμικς
Έλληνες βιογράφοι